
Minimálisan merev térbeli szabályos négyzetrácsok generálása

        Dolgozatomban csuklós rúdszerkezetek egy speciális típusának, a minimálisan
merev szabályos térbeli négyzetrácsoknak a generálásával foglalkozom. A térrácsot a kockák
lapjainak síkjába eső, merev diagonál rudakkal merevítem, a diagonálok nem fognak át több
lapot. Minimálisan merevnek akkor nevezem a szerkezetet, ha bármely rúd elvétele a
szerkezet merevségének elvesztését eredményezi. Az ilyen szerkezetek merevségének
szükséges feltétele (az ún. rúdszámszabály alapján [Maxwell, 1864]) ismert, amivel a
merevítőrudak minimális száma könnyen meghatározható. Ez a feltétel azonban nem
elégséges Recski, 1988], a szerkezet merevsége a diagonálok elrendezésétől is függ. Síkbeli
esetben a Bolker-Crapo tétel [Bolker-Crapo 1977] egyszerűen átlátható elégséges feltételt
szab a diagonálok megfelelő elrendezésére, hasonlóan szemléletes megoldás azonban a térbeli
esetben nem ismert.

        Kutatásom célja egy olyan algoritmus létrehozása, amely a felhasználó által
meghatározott befoglaló geometriájú négyzetes térrácsra generál minimálisan merev
variációkat. Az algoritmus additív logika mentén épül fel, minden lépésben minimálisan
merev szerkezeteket állít elő. Ezen a módon sokféle variáció létrehozható, ami így nagy
választási lehetőséget és alkotói szabadságot biztosít a felhasználó számára. A dolgozatban
kitérek az így generálható esetek korlátjaira, valamint ismertetem a térbeli
négyzetrács merevségének tanulmányozására épített makettem kialakítását,
alkalmazhatóságát.

